CELEX: 
Language: sl
Date: 2017-11-30 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe Komisije (EU) 2015/98 o izvajanju mednarodnih obveznosti Unije iz člena 15(2) Uredbe (EU) št. 1380/2013 Evropskega parlamenta in Sveta v okviru Mednarodne konvencije za ohranitev tunov v Atlantiku glede staleža mečarice v Sredozemskem morju

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
            
               Razlogi za predlog in njegov cilj
            
            
               Skupna ribiška politika (SRP) zagotavlja postopno uvajanje obveznosti iztovarjanja za odpravo težav z zavržki rib. Ta obveznost je določena v členu 15(2) Uredbe (EU) št. 1380/2013
                  1
                Evropskega parlamenta in Sveta z dne 11. decembra 2013 o skupni ribiški politiki (v nadaljevanju: osnovna uredba).
            
            
               Delegirana uredba Komisije (EU) 2015/98
                  2
                ureja izvajanje mednarodnih obveznosti Evropske unije iz člena 15(2) osnovne uredbe in določa vrsto odstopanj od obveznosti iztovarjanja ulova. Pri tem si prizadeva zagotoviti, da so zadevni predpisi Evropske unije v skladu z njenimi mednarodnimi obveznostmi in da Evropska unija deluje v skladu s sklepi, ki jih sprejmejo regionalne organizacije za upravljanje ribištva, na primer Mednarodna komisija za ohranitev tunov v Atlantiku (ICCAT) ali Organizacija za ribištvo severozahodnega Atlantika (NAFO).
            
            
               Na letnem zasedanju ICCAT leta 2016 v Vilamouri na Portugalskem so pogodbenice ICCAT
                  3
                naredile odločilni korak k odpravi skrb vzbujajočega stanja sredozemske mečarice (Xiphias gladius). S priporočilom ICCAT 16-05 je bil sprejet 15-letni načrt za obnovo staleža.
            
            
               Namen tega predloga je spremeniti Delegirano uredbo Komisije (EU) 2015/98. To bo Evropski uniji omogočilo, da bo delovala v skladu s priporočilom ICCAT 16-05, v katerem je začrtan večletni načrt za obnovo staleža sredozemske mečarice, tako da obveznost iztovarjanja iz člena 15(1) osnovne uredbe ne velja za plovila EU, ki lovijo sredozemske mečarice. 
            
            
            
               Natančnejša pojasnitev posameznih določb predloga
            
            
               Člen 15 osnovne uredbe uvaja obveznost iztovarjanja (oziroma prepoved zavržkov) za celoten ulov vrst, za katere veljajo omejitve ulova. Poleg tega je v Sredozemskem morju ulov vrst, za katere velja najmanjša velikost in ki so ujete v okviru ribolovnih dejavnosti v vodah EU ali jih ujamejo ribiška plovila EU zunaj voda EU, ki niso pod suverenostjo ali pristojnostjo tretjih držav, treba izvleči na krov in obdržati na njem ter evidentirati, iztovoriti in po potrebi odšteti od ribolovnih kvot.
            
            
               Člen 15(2) osnovne uredbe določa, da obveznost iztovarjanja ne vpliva na mednarodne obveznosti EU. Komisija je pooblaščena za sprejemanje delegiranih aktov, s katerimi prenese tovrstne mednarodne obveznosti v pravo EU. Te obveznosti vključujejo zlasti odstopanja od obveznosti iztovarjanja.
            
            
               EU je pogodbenica ICCAT. Priporočilo ICCAT 16-05 vsebuje večletni načrt za obnovo staleža sredozemske mečarice, ki je začel veljati junija 2017 in je zavezujoč za države članice EU.
            
            
               Priporočilo ICCAT 16-05 določa obveznost zavržka ulova mečarice za plovila, ki presežejo dodeljeno kvoto in/ali mejno vrednost dovoljenega prilova.
            
            
               To vključuje plovila, ki izvajajo športni ali rekreacijski ribolov. Prav tako je treba zavreči ujete sredozemske mečarice, ki ne dosegajo najmanjše velikosti, razen če ne presegajo omejitev prilova, ki jih države članice določijo v svojih letnih ribolovnih načrtih.
            
            
               Člen 1(1) spreminja naslov člena 5 Delegirane uredbe (EU) 2015/98 v „Mečarica v Atlantskem oceanu“. Tako so staleži mečarice v Atlantskem oceanu in tisti v Sredozemskem morju obravnavani ločeno, v dveh različnih členih.
            
            
               Člen 1(2) uvaja izvzetje iz člena 15(1) Uredbe (EU) št. 1380/2013, tako da se sredozemsko mečarico lahko zavrže v primerih, določenih v priporočilu ICCAT 16-05. 
            
            
            
               2.POSVETOVANJA PRED SPREJETJEM AKTA
            
         
         
            
               Države članice so Komisijo večkrat zaprosile za pripravo tega predloga z namenom zagotavljanja doslednosti pri spoštovanju mednarodnih obveznosti EU in načel skupne ribiške politike.
            
            
               Dne 8. septembra 2017 je bilo v okviru seje Odbora za ribištvo in ribogojstvo opravljeno posvetovanje z organi držav članic.
            
            
               Svetovalni svet za Sredozemsko morje (MEDAC) je bil o tej spremembi obveščen na zasedanju 10. oktobra 2017.
            
            
               Ker ta delegirani akt temelji na pooblastilu iz člena 15(2) osnovne uredbe in ne pomeni nove politične pobude, ocena učinka ni bila potrebna. 
            
            
               3.PRAVNI ELEMENTI DELEGIRANEGA AKTA
            
            
               Pravna podlaga
            
            
               Člen 15(2) Uredbe (EU) št. 1380/2013.
            
            
               Načelo subsidiarnosti
            
            
               Predlog je v izključni pristojnosti Evropske unije, kot je določeno v členu 3(1)(d) Pogodbe o delovanju Evropske unije. Načelo subsidiarnosti se zato ne uporablja.
            
            
               Načelo sorazmernosti
            
            
               Predlog bo zagotovil, da bo zakonodaja EU o zavržkih v skladu z mednarodnimi obveznostmi EU in da bo EU delovala v skladu s sklepi regionalnih ribiških organizacij, katerih pogodbenica je. To bo storjeno brez prekoračitve okvirov, ki so potrebni za dosego tega cilja.
            
            
               Izbira instrumenta
            
            
               Izbrani instrument je delegirana uredba Komisije iz člena 15(2) Uredbe (EU) št. 1380/2013.
            
            
               DELEGIRANA UREDBA KOMISIJE (EU) …/…
            
            
               z dne 30.11.2017
            
            
               o spremembi Delegirane uredbe Komisije (EU) 2015/98 o izvajanju mednarodnih obveznosti Unije iz člena 15(2) Uredbe (EU) št. 1380/2013 Evropskega parlamenta in Sveta v okviru Mednarodne konvencije za ohranitev tunov v Atlantiku glede staleža mečarice v Sredozemskem morju 
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES
                  4
               , zlasti člena 15(2) Uredbe,
            
            
               ob upoštevanju naslednjega:
            
         
         
            
               (1)Z namenom varstva nedoraslih mečaric odstavka 15 in 17 priporočila Mednarodne komisije za ohranitev tunov v Atlantiku (ICCAT) 16-05 določata najmanjšo velikost za mečarice, ujete v Sredozemskem morju. Ulova in prilova mečaric, ki ne dosegajo najmanjše velikosti, se ne sme obdržati na krovu ribiškega plovila, pretovarjati, prevažati, skladiščiti, iztovarjati, prodajati, razstavljati ali ponujati v prodajo, vključno v okviru športnega in rekreacijskega ribolova.
            
            
               (2)Poleg tega morajo v skladu z odstavkom 17 priporočila 16-05 plovila, ki dejavno lovijo mečarice, zavreči naključne ulove mečaric, katerih velikost ne presega najmanjše velikosti, ki presegajo 5 % njihovega celotnega ulova teh rib.
            
            
               (3)Glede športnega in rekreacijskega ribolova odstavka 23 in 26 priporočila ICCAT 16-05 določata, da bi moralo biti prepovedano loviti, obdržati na krovu, pretovoriti ali iztovoriti več kot eno sredozemsko mečarico na plovilo na dan. Treba bi bilo uvesti nujne ukrepe, s katerimi bi v največji možni meri zagotovili izpust sredozemskih mečaric, ki so ulovljene žive v okviru športnega in rekreacijskega ribolova, zlasti za nedorasle mečarice. 
            
            
               (4)Odstavek 30 priporočila ICCAT 16-05 določa, da lahko plovila, ki nimajo dovoljenja za dejavno lovljenje sredozemske mečarice, na krovu obdržijo toliko teh rib, kot znaša največji prilov na plovilo in na ribolovno operacijo. Države članice bi morale največji prilov določiti v svojih letnih ribolovnih načrtih in ga sporočiti Komisiji. Plovila, ki nimajo dovoljenja za dejavno lovljenje sredozemske mečarice, ne bi smela obdržati na krovu prilova sredozemske mečarice, ki presega količine, določene v letnih ribolovnih načrtih.
            
            
               (5)Da bi se zagotovila skladnost med priporočilom ICCAT 16-05 in zakonodajo Evropske unije, za plovila Unije, ki lovijo sredozemsko mečarico, ne bi smela veljati obveznost iztovarjanja iz člena 15(1) Uredbe (EU) št. 1380/2013.
            
            
               (6)Delegirano uredbo Komisije (EU) 2015/98
                  5
                bi bilo treba spremeniti in vključiti nove določbe, ki upoštevajo ribolovne pogoje, določene v priporočilu ICCAT 16-05.
            
            
               (7)V skladu s časovnim obdobjem iz člena 15(1) Uredbe (EU) št. 1380/2013 bi morala ta uredba začeti veljati takoj po objavi –
            
            
               SPREJELA NASLEDNJO UREDBO:
            
            
               Člen 1
            
            
               Delegirana uredba (EU) 2015/98 se spremeni:
            
            
               (1)Člen 5 se spremeni:
            
            
               (a)naslov člena 5 se nadomesti z naslednjim:
                     
               
                  „Mečarica v Atlantskem oceanu“;
            
            
               (b)odstavek 1 se črta;
            
            
               (c)odstavek 2 se nadomesti z naslednjim:
            
            
               „2.
                     Z odstopanjem od člena 15(1) Uredbe (EU) št. 1380/2013 je prepovedano loviti, obdržati na krovu ali pretovarjati, iztovarjati, prevažati, skladiščiti, razstavljati ali ponujati v prodajo, prodajati ali tržiti mečarico (Xiphias gladius), katere velikost ne presega najmanjše velikosti iz Priloge IV k Uredbi Sveta (ES) št. 520/2007.“
            
            
               (2)Vstavi se nov člen 5a:
            
            
               „Člen 5a
                  Sredozemska mečarica
            
            
               (1)Z odstopanjem od člena 15(1) Uredbe (EU) št. 1380/2013 je, vključno v okviru športnega in rekreacijskega ribolova, prepovedano loviti, obdržati na krovu ali pretovarjati, iztovarjati, prevažati, skladiščiti, prodajati, razstavljati ali ponujati v prodajo ulov ali prilov mečaric (Xiphias gladius),
            
            
               (a)katerih dolžina od spodnje čeljusti do repne plavuti je krajša od 100 cm ali
            
            
               (b)katerih zaokrožena teža je nižja od 11,4 kg ali teža brez škrg in drobovja od 10,2 kg.
            
         
         
            
               (2)Ne glede na odstavek 1 lahko plovila za ulov, ki dejavno lovijo mečarico, obdržijo na krovu, pretovarjajo, prenašajo, iztovarjajo, prevažajo, skladiščijo, prodajajo, razstavljajo ali ponujajo v prodajo naključni ulov mečaric, katerih velikost ne presega najmanjše velikosti, če tovrstni ulov po teži ali številu kosov ne presega 5 % celotnega ulova mečaric tovrstnih plovil.  
            
            
               (3)Z odstopanjem od člena 15(1) Uredbe (EU) št. 1380/2013 plovila za ulov, ki ne lovijo dejavno mečaric, ne smejo obdržati na krovu količine teh rib, ki po teži ali številu kosov presega največji prilov, ki ga države članice določijo za celotni ulov na krovu v svojih letnih ribolovnih načrtih.
            
            
               (4)Z odstopanjem od člena 15(1) Uredbe (EU) št. 1380/2013 je v okviru športnega in rekreacijskega ribolova prepovedano uloviti, obdržati na krovu, pretovoriti ali iztovoriti več kot eno mečarico na plovilo na dan. Države članice sprejmejo potrebne ukrepe, s katerimi zagotovijo in olajšajo izpust mečaric, ki so ulovljene žive v okviru športnega in rekreacijskega ribolova.“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 30.11.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 354, 28.12.2013, str. 22.
               
               
                  
                     (2)
                  
                        UL L 16, 23.1.2015, str. 23.
               
               
                  
                     (3)
                  
                        Pogodbenice ICCAT so pogodbenice, sodelujoče nepogodbenice ter ribolovni in drugi subjekti ICCAT. 
               
               
                  
                     (4)
                  
                        UL L 354, 28.12.2013, str. 22. 
               
               
                  
                     (5)
                  
                        Delegirana uredba Komisije (EU) 2015/98 z dne 18. novembra 2014 o izvajanju mednarodnih obveznosti Unije iz člena 15(2) Uredbe (EU) št. 1380/2013 Evropskega parlamenta in Sveta v okviru Mednarodne konvencije za ohranitev tunov v Atlantiku in Konvencije o prihodnjem večstranskem sodelovanju ribištva severozahodnega Atlantika (UL L 16, 23.1.2015, str. 23).